O‘zbekiston Prezidenti Rossiya bosh vaziri Dmitriy Medvedevni qabul qildi

1-noyabr, juma kuni O‘zbekiston Prezidenti Shavkat Mirziyoyev ShHTga a‘zo davlatlar Hukumat rahbarlari kengashi majlisida ishtirok etish uchun Toshkentga tashrif buyurgan Rossiya bosh vaziri Dmitriy Medvedevni qabul qildi. Bu haqda Prezident matbuot xizmati xabar berdi.

Prezident mehmonni samimiy qutlar ekan, ko‘p asrlik do‘stlik, o‘zaro ishonch, hurmat va qo‘llab-quvvatlash an’analariga asoslangan O‘zbekiston—Rossiya munosabatlari izchil rivojlanib borayotganini katta mamnuniyat bilan qayd etdi.
Dmitriy Medvedev samimiy qabul hamda mamlakatning ko‘p qirrali munosabatlarini har tomonlama mustahkamlashga qaratayotgan e’tibori uchun O‘zbekiston Prezidentiga minnatdorlik bildirib, Rossiya prezidenti Vladimir Putinning salomi va eng ezgu tilaklarini yetkazdi.
Uchrashuvda savdo-iqtisodiy, investitsiyaviy va kooperatsion aloqalar izchil rivojlanib borayotgani mamnuniyat bilan qayd etildi. Mintaqaviy va xalqaro ahamiyatga molik dolzarb masalalar yuzasidan ham fikr almashildi.
Tomonlarning BMT, ShHT, MDH va boshqa ko‘p tomonlama tuzilmalar doirasida hamkorlikni mustahkamlashga intilishi ta’kidlab o‘tildi. Bo‘lajak oliy darajadagi tadbirlarga tayyorgarlik ko‘rish masalalari ham muhokama qilindi. O‘zbekiston va Rossiya o‘rtasidagi strategik sheriklik va ittifoqchilik munosabatlarini yanada chuqurlashtirish borasidagi o‘zaro intilish qat’iy ekani tasdiqlandi.